A Szabad Vidék

A Válaszhegy, a Vimmark-hegység legmagasabb csúcsa

A Szabad Vidék városállamok laza szövetsége Thedas keleti részén, Fereldentől északra. Három városállam, Kirkwall, Starkhaven és Tantervale a legnagyobb kiterjedésűek, és bírnak a legnagyobb hatalommal - ennek a három államnak van joga megnevezni városuk bajnokát is. A szövetség lehetővé teszi számukra, hogy komoly fenyegetés esetén egyesítsék katonai erőiket, és úgy verjék vissza a támadást.

Az Ötödik Veszedelem után rengeteg menekült érkezett a Szabad Vidékre Ferelden felől.

## Történelem

Nem egészen tiszta, hogy hogyan és mikor alapították a Szabad Vidék városait. Egyesek úgy vélik, a Planasene törzsek hozták létre azokat a kezdetleges falvakat, amik később tevinteri befolyás alatt városokká nőttek, mások viszont úgy vélik, már a települések alapjait is a növekvő Impérium fektette le.

Az ősi időkben az Alamarri törzsek, Maferath és Andraste vezetése alatt csapásokat mértek az Impériumra, elfoglalva rengeteg déli várost, Emerius kivételével, amit később egy rabszolgafelkelés döntött le. Az utolsó, amit elfoglaltak, Nevarra városa volt. Maferath itt kötött egyezséget a tevinteri Hessarian arkhónnal, aki beleegyezett, hogy az Alamarrik megtarthassák az elfoglalt területeket, ha beszüntetik a támadást, és kiadják Andrastét. Maferath árulására azonban később fény derült: a férfit a saját fiai ölték meg, és felosztották maguk között a területeket. Az egyesült Alamarri sereg meggyengült, Tevinter pedig még nem állt teljesen talpra a háború után, így a keleti városállamok kihasználták a lehetőséget, és forradalmak során kivívták függetlenségüket.

A Dicsőség Korában, 2:15 és 2:45 között Starkhaven megválasztotta első királyát, Fyrusst. A döntés mögött az a szándék állt, hogy Starkhaven vezetésével egy nemzetté egyesítsék a teljes Szabad Vidéket: Fyrusst viszont elárulták tevinteri szövetségesei, és az Impérium átmenetileg újra rátette a kezét a városra. Ez később egy Szent Hadjárathoz vezetett, aminek során felszabadították.

A Felemelkedés Korában, 5:12-ben elkezdődött a Negyedik Veszedelem, és súlyos csapást mért a Szabad Vidékre is. Kirkwallt, és Wycome-ot, egy kisebb városállamot is kiürítettek. 5:37-ben megkoronázták Tylust, Nevarra első királya a Van Markham házból - trónigényét arra alapozta, hogy I. Kordillus Drakon leszármazottja. Az új uralkodó képes volt az egész Szabad Vidéket fellázítani Orlais ellen, amely ekkor egyre erősebben növekedett: néhány nagy katonai siker a városok szövetségétől megalapozta, hogy Nevarra kiváljon, és ténylegesen létrejöjjön országként.

A Vihar Korában, 7:56-ban a qunárik kikötöttek Ostwick környékén, és több támadást indítottak Starkhaven és Kirkwall ellen. Starkhaven megmenekült az ostromtól, Kirkwallt viszont elfoglalták, a Saarebasok mágiájának köszönhetően. A qunári befolyás hosszan fennmaradt a városban, míg végül orléz lovagok foglalták vissza tőlük: ekkor Kirkwallt beolvasztották a növekvő Orléz Birodalomba, és a támadást vezető lovagot Ser Michel Lafaille-t kinevezték az élére Vikomtként. Az Áldott Korban, 8:05-ben a város fellázadt, de a Vikomt, mint uralkodói cím megőrződött.

8:82-ben Nevarra megkísérelte elfoglalni a Szabad Vidék jelentős részét, néhány hadi sikeren felbuzdulva, de Tantervale későbbi bajnoka, Cade Arvale sikerrel visszafogta őket, így a seregek nem tudtak benyomulni a szövetség területére.

9:21-ben, a Sárkány Korában, Perrin Threnhold Vikomt megkísérelte felszabadítani Kirkwallt a Templomos Rend, és a Káptalan befolyása alól: megölte az akkori Lovagparancsnokot, Guyliant és megostromolta a templomosok bástyáját. Egy ambiciózus fiatal lovag, Meredith Stannard szembeszállt vele, és rövidesen ki is nevezték Lovagparancsnokká. A Káptalannal együttműködésben az új Vikomt posztjára javasolta Marlowe Dumart, de nyílt titok, hogy a városban valójában Meredith hordozza az igazi hatalmat.

## Kultúra

A Szabad Vidék lakói egykor banditákként voltak ismertek, akik sokszor fosztogatták a mai Ferelden északi határait. Ma már ez sokkal kevésbé jellemző: egyesek azt mondják, a Szabad Vidék Thedas gyomra, mert gazdag termelés zajlik a területen, a városállamok rengeteg más ország élelmezését is biztosítják. Starkhaven, amely fontos vízi útvonalak mentén fekszik, különösen fontos ilyen szempontból.

A Szabad Vidéken érezni Tevinter hatását, különösen az építészeten. A városokban jellemzőek a nagy, elegáns kőépületek, jellemzően fehér kőből építve. Kirkwallt nevezik a láncok városának is: ez az elnevezés összetett, egyrészt utal arra, hogy hatalmas láncok teszik lehetővé a kikötő lezárását, például ostrom idején, másrészt pedig arra a híres rabszolgafelkelésre is, ami teljesen megszűntette a rabszolgaságot a területen.

Mivel a városállamok függetlenek, és a Szabad Vidék viszonylag központi helyet foglal el a kontinensen, valóságos kulturális olvasztótégelynek tekinthető. Rengeteg ember próbál itt letelepedni, így sok olyan ember is, aki azt vallja, hogy a Szabad Vidéken született, valójában máshonnan származó szülők gyermeke. Ennek ellenére van némi ellenérzés a rengeteg újonnan jött ember iránt, amit csak feltüzelt, hogy az Ötödik Veszedelem során tömegével érkeztek a menekültek: egyesek úgy vélik, hogy a rengeteg fereldeni próbálja ráerőltetni a kultúráját a területre. Érdemes megemlíteni azt is, hogy a Szabad Vidék városai között erős rivalizálás van, a névleges szövetség ellenére is: ezen ellenérzések enyhítésére rendeznek olyan eseményeket, mint a Nagy Torna, aminek során barátságos mérkőzéseken küzdhetnek meg egymással a városok harcosai. Komoly, az egész régiót érintő ügyekben a városok vezetői összegyűlhetnek egy tanácsra, ahol megvitatják a kérdést: ez kicsit hasonlít a fereldeni Földek Tanácsára.

Az uralkodók megnevezése ugyancsak eltér városonként. Néhány fontosabb:

* Vikomt - Kirkwall uralkodója (az utóbbi időben elég formális)
* Herceg - Starkhaven uralkodója (korábban király volt: amióta a Vael család vette át az irányítást, már hercegeket választanak)
* Kancellár - Tantervale uralkodója
* Őrgróf - Ansburg uralkodója
* Herceg - Wycome uralkodója
* Teyrn - Ostwick uralkodója

A három nagyobb városállamnak joga van különleges esetben megnevezni egy bajnokot. A bajnok minden esetben valaki, aki harcolt a városért, és győzelemre vezette lakóit egy súlyos válság idején, háttértől, származástól függetlenül. A bajnok címe nagy tiszteletet vált ki, de nem szükségszerűen csak pozitív: sok esetben a bajnokok igen sok vért ontanak azért, hogy megóvják az otthonukat.

A Szabad Vidék beszédének jellegzetes szavai a Serah és a Messere megnevezések. Ezek nemtől független tiszteleti utótagok: Serah-nak nevezel valakit, aki rangban veled azonos, vagy alattad áll, Messere-nek pedig olyasvalakit, aki rangban feletted van.

A nagyobb városok közül több esetén is találunk Mágusköröket (Kirkwallé híres a kegyetlenségéről), illetve Tündenegyedeket. Néha a dalishek is átvándorolnak a Vimmark hegyeken.